Diari Oficial de la Generalitat Valenciana


Sumari del DOGV 8666, del 29-10-2019 (2019/10381)

RESOLUCIÓ de 17 d'octubre de 2019, del conseller de Política Territorial, Obres Públiques i Mobilitat, i president del Consell Rector de l'Institut Cartogràfic Valencià, per la qual es fa pública la convocatòria del XII Premi de Cartografia i Territori Pare Tosca.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8666

Data del DOGV
:   29-10-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/10873


Data del document
:   17-10-2019

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * distinció honorífica

RESOLUCIÓ de 17 d'octubre de 2019, del conseller de Política Territorial, Obres Públiques i Mobilitat, i president del Consell Rector de l'Institut Cartogràfic Valencià, per la qual es fa pública la convocatòria del XII Premi de Cartografia i Territori Pare Tosca. [2019/10362]  
Mitjançant l'Ordre 10/2016, de 22 de setembre, de 2016, de la Conselleria d'Habitatge, Obres Públiques i Vertebració del Territori, s'aproven les bases reguladores per a la concessió del Premi de Cartografia i Territori Pare Tosca, publicada en el Diari Oficial de la Generalitat Valenciana núm. 7883, de data 28 de setembre de 2016.  
De conformitat amb l'esmentada ordre, resolc:  
  
Primer. Objecte  
1. Convocar per a l'exercici 2019 el XII Premi de Cartografia i Territori Pare Tosca, la finalitat del qual és reconéixer i estimular la creació tècnica, l'enginy i l'esforç en la recerca en matèries relacionades amb les competències de l'Institut Cartogràfic Valencià.  
2. Aquest premi està regulat per l'Ordre 10/2016, de 22 de setembre, de 2016, de la Conselleria d'Habitatge, Obres Públiques i Vertebració del Territori.  
3. En concret, la matèria del treball ha d'estar relacionada amb la geomàtica: cartografia, fotogrametria aèria i terrestre, teledetecció, geodèsia i sistemes d'informació geogràfica, en l'àmbit valencià.  
4. La convocatòria inclou dues modalitats de premi: una corresponent a treballs de fi de grau i una altra a treballs de fi de màster.  
  
Segon. Destinataris i requisits  
1. Podran participar en aquesta convocatòria les persones matriculades en qualsevol universitat valenciana que hagen aprovat el treball de fi de grau o el treball de fi de màster en el curs acadèmic 2018-2019.  
  
2. Les persones sol·licitants no han de trobar-se en cap dels supòsits de prohibició per a obtenir la condició de persona beneficiària establits en l'article 13 de la Llei 38/2003, de 17 de novembre, general de subvencions, la qual cosa s'acreditarà mitjançant la declaració responsable inclosa en el model de sol·licitud, que consta com a annex 1, i que estarà accessible en la seu electrònica de la Generalitat, http://www.gva.es/va/inicio/procedimientos'id\_proc=2997&version=amp i en el portal institucional de l'Institut Cartogràfic Valencià www.icv.gva.es.  
  
3. Els requisits que han de complir les persones sol·licitants hauran de reunir-se en la data de finalització del termini de presentació de les sol·licituds.  
  
Tercer. Dotació econòmica i finançament  
1. La dotació dels premis serà la següent:  
- Modalitat de treballs de fi de màster: mil vuit-cents euros (1.800 euros).  
- Modalitat de treball de fi de grau: mil dos-cents euros (1.200 euros).  
2. L'import dels premis estarà subjecte a la retenció de l'Impost sobre la Renda de les Persones Físiques que marque la llei.  
3. L'import total dels premis serà finançat a càrrec del capítol IV, del pressupost de despeses de l'Institut Cartogràfic Valencià per a l'exercici 2019, línia de subvenció S8514001. L'import màxim destinat a finançar el premi per a l'any 2019 és de 3.000 euros.  
4. El lliurament dels premis podrà realitzar-se en un acte públic organitzat per l'Institut Cartogràfic Valencià.  
  
Quart. Formalització de les sol·licituds i termini de presentació  
1. El termini de presentació de sol·licituds serà de quinze dies hàbils, comptats a partir de l'endemà de la publicació d'aquesta convocatòria, en el Diari Oficial de la Generalitat Valenciana.  
2. Les sol·licituds per a participar es presentaran per via telemàtica, utilitzant el formulari normalitzat que figura en l'annex I. La sol·licitud estarà accessible en la seu electrònica de la Generalitat, http://www.gva.es/va/inicio/procedimientos'id\_proc=2997&version=amp i en el portal institucional de l'Institut Cartogràfic Valencià www.icv.gva.es.  
3. També podran presentar-se de forma presencial en el Registre General de l'Edifici A, situat a la ciutat de València, a la Ciutat Administrativa 9 d'Octubre, carrer de la Democràcia, 77, o en qualsevol dels llocs que, amb caràcter general, estableix la legislació reguladora del procediment administratiu. En aquest últim cas, els interessats han de remetre a l'Institut Cartogràfic Valencià, mitjançant un correu electrònic a convoca\_csr@rfy.ka, una còpia de la sol·licitud de participació, en la qual conste la data de presentació, amb anterioritat al final del termini de presentació de les sol·licituds.  
  
Cinqué. Documentació que ha d'acompanyar les sol·licituds  
1. La sol·licitud normalitzada per a participar en aquest procediment ha d'anar acompanyada de la documentació següent:  
a) Currículum.  
b) Exemplar del treball, que reunisca les condicions establides en l'apartat segon d'aquest article.  
c) Certificat de l'escola o facultat d'haver aprovat el treball de fi de grau o el treball de fi de màster, amb expressió de la data en què va tindre lloc i la qualificació obtinguda.  
d) Document de síntesi dels treballs realitzats, certificat pel tutor o tutora.  
2. Els treballs han de reunir les següents condicions tècniques:  
a) Tindre per objecte alguna de les disciplines indicades en l'article 1 d'aquesta resolució.  
b) Ser original, inèdit i idèntic al presentat a la universitat, sense introduir simplificacions ni ampliacions o cap addició.  
c) Haver-se aprovat en el curs acadèmic 2018-2019.  
d) El format del treball serà en pdf. El document serà anònim, de forma que no es firmarà, i s'anomenarà amb un títol, que no permeta la identificació de la persona autora del treball. En la sol·licitud normalitzada, que consta en l'annex 1, apartat C, es detallarà el títol seleccionat. Aquells treballs que identifiquen nominalment la persona autora seran exclosos del procés de selecció.  
3. Quedaran exclosos del procediment aquells treballs l'autoria dels quals, el seu contingut o la presentació no s'ajuste als requisits previstos en aquesta ordre.  
4. La presentació de la sol·licitud per a participar en el procediment de concessió del premi comporta l'acceptació expressa i formal de les condicions que s'estableixen en les bases reguladores, així com en aquesta convocatòria.  
  
Sisé. Jurat  
1. El jurat serà nomenat per la persona titular de la direcció de l'Institut Cartogràfic Valencià, de conformitat amb el que estableix l'article 8.2 de l'Ordre 10/2016, de la Conselleria d'Habitatge, Obres Públiques i Vertebració del Territori.  
2. La identitat de les persones que componen el jurat es farà publica a través de la pàgina web de l'Institut Cartogràfic Valencià www.gva.icv.es, amb anterioritat a l'expiració del termini de presentació de sol·licituds.  
  
Seté. Procediment de concessió del premi. Criteris de valoració  
  
1. El procediment de concessió del premi es tramitarà en règim de concurrència competitiva.  
2. El jurat compararà els treballs presentats i admesos, i proposarà només aquell que haja obtingut major valoració, sense perjuí del que disposa l'article 5 de l'Ordre 10/2016, de la Conselleria d'Habitatge, Obres Públiques i Vertebració del Territori, en funció dels criteris següents:  
a) contingut,  
b) originalitat,  
c) creativitat,  
d) rigor,  
e) aplicabilitat pràctica,  
f) qualitat de la presentació,  
g) viabilitat tècnica i econòmica,  
h) innovació tecnològica.  
3. Correspon al jurat la proposta de concessió del premi. El jurat podrà proposar deixar desert qualsevol dels premis mitjançant un acord motivat. No podrà recaure més d'un premi en la mateixa persona.  
4. Es podran concedir mencions especials, sense dotació econòmica, si la qualitat de les obres presentades i no premiades ho mereixen, a consideració del jurat.  
  
Huité. Concessió i notificació. Termini de resolució del procediment i recursos  
1. La competència per a resoldre la present convocatòria correspon al president del Consell Rector de l'Institut Cartogràfic Valencià.  
2. La resolució i la notificació de cada convocatòria tindran lloc en el termini màxim de sis mesos des de la data de la publicació. En cas que no es dicte una resolució expressa en el dit termini, podran entendre's desestimades les sol·licituds als efectes establits en la legislació reguladora del procediment administratiu, sense perjuí de l'obligació de l'Administració de resoldre expressament el procediment.  
  
3. La resolució del procediment posa fi a la via administrativa. Contra aquesta es podrà interposar, potestativament, un recurs de reposició davant del conseller de Política Territorial, Obres Públiques i Mobilitat en el termini d'un mes a comptar des de l'endemà de publicar-se, o un recurs contenciós administratiu davant dels jutjats contenciosos administratius de València en el termini de dos mesos, a comptar des de l'endemà de publicar-se. Tot això, sense perjudici de la interposició, per part de les persones interessades, de qualsevol altre recurs que consideren pertinent.  
  
Nové. Mitjans de notificació  
1. Les comunicacions i notificacions durant el procediment seran de forma electrònica, sense perjuí del dret de les persones sol·licitants de l'elecció de la via o el canal pel qual volen comunicar-se amb l'Administració. En la sol·licitud de participació, la persona interessada ha d'indicar una adreça electrònica a efectes de notificacions.  
  
2. En tot cas, la notificació de la resolució es realitzarà mitjançant anunci publicat en el Diari Oficial de la Generalitat Valenciana i en la pàgina web de l'Institut Cartogràfic Valencià.  
  
Desé. Condicions de la concessió. Drets sobre les obres  
L'Institut Cartogràfic Valencià es reserva el dret d'ús del contingut de la investigació. Els guanyadors del premi cediran a l'Institut els drets de publicació i distribució dels treballs en exclusiva durant un any a partir de la comunicació del veredicte, sense que haja de satisfer-se a la persona premiada cap quantitat en concepte de drets d'autor o autora. A aquests efectes, la presentació de la sol·licitud de participació implicarà l'autorització expressa a l'Institut Cartogràfic Valencià, sense necessitat d'una autorització posterior, per a la publicació, reproducció i distribució dels treballs.  
  
Onzé. Efectes  
La present resolució produirà efectes l'endemà de publicar-se en el Diari Oficial de la Generalitat Valenciana.  
  
València, 17 d'octubre de 2019.- El conseller de Política Territorial, Obres Públiques i Mobilitat, i president del Consell Rector de l'Institut Cartogràfic Valencià: Arcadi España García.